ངོ་ཤེས་པ་རང་ཚུགས་ཐུབ་ན། འབྲས་བུ་ཡང་དེ་ཀ་རང་། དེ་འཁོར་འདས་དུ་མའི་རྣམ་པར་སྣང་ཡང་། རང་བཞིན་གཅིག་པོ་དེ་ལས་འདའ་ས་མེད་པས་དུ་མ་རོ་གཅིག དངོས་པོའི་ཆོས་སུ་ནམ་ཡང་སྐྱེ་མ་མྱོང་བས་སྐྱེ་མེད། འདི་ཁ་ཡེ་གདོད་མའི་གནས་ཚུལ་ཡིན་པས། གནས་ལུགས་ཕྱག་རྒྱ་ཆེན་པོའམ་གཞི་ཕྱག་རྒྱ་ཆེན་པོ་ཟེར། འདི་ཀ་གཏན་ལ་འབེབས་པའི་ཐབས་ལ་ལམ་ཕྱག་རྒྱ་ཆེན་པོ། གཏན་ལ་ཕེབས་པ་འབྲས་བུ་ཕྱག་རྒྱ་ཆེན་པོ་ཟེར། གཏན་ལ་ཕེབས་ཀྱང་འདི་ལྟར་འདུག ཅེས་བློས་གཞལ་དུ་མ་ཐུབ་པས་བློ་ལས་འདས་པ་ཞེས་ཟེར། བདེ་སྡུག་གསལ་འགྲིབ་སོགས་ཀྱི་མྱོང་བྱ་ཐམས་ཅད་ཀུན་རྫོབ་ཡིན་པས་བློ་ལས་འདའ་ས་མེད། དེ་ལ་སྒོམ་དུ་བྱས་ན་རྐྱེན་ལས་སྐྱེ་ཞིང་རྐྱེན་གྱིས་འཇིག་པས་སྒོམ་འདུས་བྱས་སུ་འགྲོ་བས། རྒྱལ་དབང་རྗེས། བློས་བྱས་ཀྱི་ལྟ་བ་བཟང་ཡང་འཇིག །བློ་འདས་ལ་ལྟ་བའི་མིང་ཡང་མེད། །བལྟ་བྱ་དང་ལྟ་བྱེད་གཉིས་མེད་པའི། །ངེས་པ་འདི་བླ་མའི་དྲིན་ལས་རྙེད། །ཅེས་པ་ཡང་གནས་ལུགས་བློ་འདས་དེ་འདུས་མ་བྱས་ཡིན་པས། ངོ་སྤྲོད་ཚེ་ཡིད་བྱེད་སྤངས་དགོས་ཞེས་གསུངས། སྐྱེ་མེད་ཅེས་པའི་དོན་ཡང་དངོས་འཛིན་མ་རྙེད་པས་བཏགས་པ་ཡིན། དེ་ལ་ས་ར་ཧས། དངོས་པོར་སྐྱེ་བ་མཁའ་ལྟར་རབ་དག་ཅིང་། །དངོས་པོ་རྣམ་སྤངས་ཕྱིས་ནས་ཅི་ཞིག་སྐྱེ། །གདོད་ནས་སྐྱེ་མེད་རང་བཞིན་ཡིན་པ་ལ། །དེ་རིང་བླ་མ་མགོན་པོས་བསྟན་པས་རྟོགས། །ཞེས་གསུངས་འདི་ནས་འཁོར་འདས་རྒྱབ་གྱེས་པས་འཁོར་བ་ལ་ཕྱི་ཕྱག་བྱ་ཤེས་དགོས། འདིའི་སྐབས་སྟོང་ཉམས་ཆེ་ནས་ལས་རྒྱུ་འབྲས་སོགས་མ་གྲུབ་ཅིང་མི་བདེན་པར་གོ་ནས་བླངས་དོར་འཆོལ་བར་སྤྱོད་ཉེན་ཡོད་པས། སྤྲོས་བྲལ་མེད་པའི་སྟོང་རྫིས་ཁྱེར་ཟེར་བའི་གོལ་ས་ཡང་འདིར་ཡོང་བ་ཡིན། རྒྱུ་འབྲས་སྟོང་ཉིད་དུ་ཡར་བ་ཟེར། ཇི་ལྟ་བུའི་ས་བོན་ཐེབས་ཀྱང་། ཇི་སྙེད་པའི་ས་བོན་རུལ། དོན་དམ་ངོ་ཤེས་ཀྱང་ཀུན་རྫོབ་ངོ་མ་ཤེས་པས་ནག་པོ་ཁ་འབྱམས་བདུད་ཀྱི་ལས་སུ་སོང་དོགས་ཡོད། འདི་ལ་འཇིག་རྟེན་པའི་ཡང་དག་པའི་ལྟ་བ་རྟོགས་ན་སྟོང་པ་དང་སྙིང་རྗེ་ཟུང་དུ་ཆུག་པ་ཟེར། ཐབས་ཤེས་ཡ་མ་བྲལ་བས་སྟོང་ཉིད་སྙིང་རྗེའི་སྙིང་པོ་ཅན་བྱ་བའང་དེ་ཀ་ཡིན། དེ་ཡང་དམིགས་གཏད་མཚན་འཛིན་དུ་བྱས་ནས་སྙིང་རྗེ་བསྒོམ་པ་ལྟ་བུ་ནི་མིན་པས་སྒོག་ཆུ་ལ་དཔེ་མཛད་པར་གདའ། །སྦྱིན་སོགས་ཕར་ཕྱིན་དྲུག་དང་བསྐྱེད་རིམ་སོགས་ཀྱིས་དུས་འདའ་ཡང་། དེའི་ཞེན་པའི་དག་བྱེད་སྟོང་པར་བྱས་ནས་ཞེན་མེད་སྒྱུ་མའི་རང་འགྲོས་ཤུགས་ཀྱིས་འོང་བ་ཡིན། འཛིན་མེད་བྱུང་བ་དེ་ཀ་འཁོར་བ་ལ་ཕྱི་ཕྱག་བྱས་པ་ཡིན་ལ། ལས་ཀྱི་རྗེས་སུ་མི་འགྲོ་བས་ཕྱིར་མི་ལྡོག་པ་ཟེར། འདི་ནས་འགྱུར་བ་མི་ལྡོག་པ་ཤིང་མེས་སྲེག་པ་ལྟ་བུ་ཞེས་གསུངས་ངོ་བོ་མཐོང་བས་ཚེས་གསུམ་གྱི་ཟླ་བ་དང་བུ་ཆུང་གིས་དཔེ་ཡང་འདི་ནས་སྦྱར་བ་ཡིན། འདིའི་ངོ་བོ་ལ་འགྱུར་བ་མེད་པས་ཆུ་ལས་སླ་རུ་མི་འགྲོ་ཞིང་ནམ་མཁའ་ལས་སྟོང་དུ་མི་འགྲོ་ཞེས་སོ། །འཛིན་པའི་རྗེས་སུ་འབྲངས་ན་རྩ་ཆོད་ཀྱི་ལོ་མ་སྐམ་མེད་འོང་བས། སྒོམ་མི་ཤུལ་དུ་ཁྱི་རྗེས་བྱུང་བ་དང་། སྒོམ་སྐྱེས་བདག་པོ་མེད་པ་ཟེར། དེས་ན་སྒོམ་ལ་བདག་པོ་དགོས་པ་ལགས། རྟེན་འབྲེལ་གཅིག་ཆོག་ནས། རྩ་བ་གཅིག་པོ་ཐག་ཆོད་ནས་གསུངས་པའི་རྩ་བ་གཅོད་རྒྱུ་ཡང་འདི་ཁ་རང་ཡིན། བདག་པོ་ནི་མོས་གུས་སྒོམ་གྱི་མགོ་བོ་དང་། ཞེན་ལོག་སྒོམ་གྱི་རྐང་པར་གསུངས་པ་ལྟར་ཡན་ལག་བཞི་ཕྱོགས་སུ་བརྒྱངས་པ་དེ་ཁ་ཡིན་མོད། འདི་ནས་མཉམ་རྗེས་བྱེ་བས་དྲན་པས་ཟིན་བཞིན་པར་གནས་ན་མཉམ་བཞག་དང་འགྱུས་ན་རྗེས་ཐོབ་ཏུ་བྱེད། དྲན་པས་མ་ཟིན་པར་ཐོམ་མེ་ལུས་པ་དེ་ལ་མི་རྟོག་པ་ལུང་མ་བསྟན་གྱི་རྗེས་ཤེས་ཟེར། འགྱུས་ན་འཁྲུལ་པའི་རྗེས་ཤེས་ཟེར། དགེ་སྦྱོར་མིན་པས་སྤྲོས་བྲལ་གྱི་མཉམ་རྗེས་དྲན་མ་དྲན་ཡིན་གསུངས། འདིའི་སྐབས་ཀྱིས་དྲན་པ་དེ། སྔ་མ་ལ་ལྟོས་ན་རྩོལ་མེད་ཀྱི་དྲན་པ་དང་། དྲན་པ་ཚུར་འཆང་ཟེར། དེའི་དོན་ཡང་རྩེ་གཅིག་གིས་སྐབས་སུ་མ་ཡེངས་པར་བྱེད་དགོས་བསམ་པའི་འདུན་པ་སྔོན་དུ་འགྲོ་བའི་གནས་ཉམས་འཚོལ་བས་ཕར་འཆང་ཟེར། འདིར་དེ་མ་དགོས་པར་དྲན་ཙམ་དེ་ཀས་ཆོག་པས་ཚུར་འཆང་ཟེར། འདི་ལ་རྗེ་ཕག་མོ་གྲུ་པས། སྐྱོང་བྱེད་དྲན་པའི་བློ་ལྡན་ཞེས་གསུང་། དོན་དུ་འདིའི་སྐབས་སྟོང་ཉིད་རྟོགས་ཀྱང་ཁྱེར་ཁ་ཆུང་བས་ཡེངས་དོགས་ཀྱི་འདུན་པ་དང་བཅས་བསྐྱང་བས་སྟོང་ཉིད་ཀྱི་བཟུང་དྲན་དུ་ཡོད། དྲན་འདུན་གཅུར་དྲག་ན་སྤངས་གཉེན་གྲངས་འཕྲོད་འདྲ་ཞིག་ཏུ་འགྲོ་བས། མ་ཡེངས་མི་སྒོམ་པའི་ངང་ནས་ལྷོད་ཆ་གཙོ་བོར་བྱེད་དགོས། བསྒོམ་ན་སེམས་ལ་ལྷན་པ་བཏབ་པར་འགྲོ་བས། བསྒོམས་པ་ཤེས་པ་ཕྱི་མ་ཡིས། །སེམས་ལ་ལྷན་པ་གདབ་ཏུ་མེད། །ཅེས་དང་། རྗེ་བླ་མས། རྟོགས་པ་ཤར་བའི་གང་ཟག་གིས། །མ་བསྒོམ་ན་ནི་ལས་ཐབས་ཚར། །སོ་ནམ་ཟིན་ནས་ཉལ་ལ་བསྡད། །ཅེས་པར་བསྒོམས་པ་བས་དུམ་ཙམ་འཁྲུལ་ཡང་སླ་ཡི་གསུངས་པས། མི་བསྒོམ་མ་ཡེངས་ཙམ་མེད་ན་ལམ་གྱི་ས་མཚམས་མི་ཕྱེད་པས། མ་ཡེངས་མི་བསྒོམ་པའི་ལམ་ཁྱེར་འདི་གནད་དུ་ཆེ་བ་ཡིན། འདི་ནས་རྟོག་པ་ཐོལ་སྐྱེས་པ་དང་། དེའི་ངོ་ལ་བལྟས་པས་ཡལ་འགྲོ་བ་དེ་མི་དགོས་པར། རྟོག་པ་ཁོ་རང་རང་ངོ་ཤེས་བཞིན་པར་སྐྱེ་འོང་། དེ་ཁ་རང་གིས་བློ་ཁ་ཅུང་མི་ཚིམ་པར། རྟོག་པ་དེ་དག་པའི་རྗེས་ཀྱི་དྭངས་རྗེན་ལྷང་ངེ་བ་དེ་ལ་བློ་འགྲོ་བས། བློ་རྩེ་མི་རྟོག་པ་ལ་གཏད། ཁས་ལེན་རྣམ་རྟོག་ཆོས་སྐུར་བྱེད་ཟེར་བའི་ཆོས་སྐད་ཡང་འདིར་འོང་བ་ཡིན། རྟོག་པ་གང་སྐྱེས་སོ་མ་དེ་ཀས་བློ་ཁ་ཚིམ་ཞིང་། དེ་ཀ་ལ་བཏང་འགྲོ་བཞག་སྡོད་རང་དབང་འདུས་ན་མཉམ་རྗེས་ཤེས་སྐོར་ལེར་གཅོད་མི་དགོས་པར། གང་ཤར་སྒོམ་གྱི་དཀྱིལ་འཁོར་བྱ་བའི་གཡེར་པོ་ཆེ་དེ་ཡོང་བ་ལགས། ལམ་གང་ཤར་ལ་དགག་སྒྲུབ་སྤངས་བླངས་བྲལ་ཟེར་བ་ཡང་། འདི་ནས་ཡིན་ཡང་དེ་ལ་ཡིན་ལུགས་དང་ལམ་ཁྱེར་གཉིས་འབྱེད་དགོས། དང་པོ་ནི་རང་བཞིན་པའི་ངང་མ་ཤོར་བའི་ངོས་ནས། རྟོག་པའི་རྣམ་འགྱུར་གང་ཤར་ཡང་ཕྱག་རྒྱ་ཆེན་པོ་ལས་མ་འདས་མོད། ལམ་ཁྱེར་ལ་དྲུག་གསུམ་བཅོ་བརྒྱད་ནས་གསུངས་པ་ལྟར་ཤེས་དགོས། དེ་ཡང་རྟེན་འབྲེལ་བཞི་སྒྲོམ་ནས་གསུངས་པ་ལྟར། འདི་ནས་རྗེས་ཐོབ་རྩལ་རྫོགས་པའི་རྟེན་འབྲེལ་རྣམས་མ་འཆོལ་བར་དུས་དང་བསྟུན་ནས་སྒྲིག་པ་གལ་ཆེ། དེ་ཡང་རྣམ་རྟོག་སྒོམ་དུ་ཤར་བས། ངས་མེད་ནང་ནས་འཆར་བའི་སྐབས་ཡིན་པས། ཆོས་ཐམས་ཅད་ཀྱི་གནས་ལུགས་དང་མཚན་ཉིད་འདི་ལྟར་ཡིན་པ་དང་། དེ་ལྟར་འདུག་སོགས་སྒོམ་བྱུང་གི་ཤེས་རབ་ནགས་ལ་མེ་མཆེད་པ་ལྟར་རྡོལ་འོང་། དེའི་རྗེས་སུ་འབྲང་ན་རྟོག་དཔྱོད་ཀྱི་ཤེས་པར་སོང་ནས་རིག་པ་སོ་ཤོར་བས་གཅིག་ཆོག་གི་རྒྱལ་ས་ཟིན་པ་དཀའ། གོ་བ་དང་ཆོས་སྐད་བཟང་ཡང་། ཉམས་མྱོང་ཞེན་པས་ཉིན་པར་ཡེངས་རྐྱེན་མཚན་མོའི་རྨི་ལམ་འཁྲུལ་ཕྱིར་འཆོར། མགུར་མ་དང་ཚིགས་བཅད་འདྲ་རྩོམ་སྙིང་འདོད། ཆོས་བརྒྱད་ཀྱི་སྣང་ཤེས་ལངས་པས་ཆོས་འཇིག་རྟེན་གང་ལའང་ང་རང་མཁས་སྙམ་པའི་རློམ་ཞེན་སྐྱེ། འཇིག་རྟེན་གྱི་ཚོང་བུ་ལོན། དགྲ་འདུལ་གཉེན་སྐྱོང་སོགས་ཡང་སྔར་མ་ཤེས་པར་འདུག ད་འདི་ཙུག་བྱས་ན་དེ་ཙུག་བྱེད་ཆོག་འདུག་སྙམ་པའི་རམ་རམ་པ་འཆར་བ་དེའི་རྗེས་སུ་འབྲངས་ན་གཅིག་ཆོག་གི་རྒྱལ་ས་ཤོར་སྟེ། སྒོམ་ཆེན་པ་དེ་བྲེལ་ཚུབ་སེ་འགྲོ་ནས། སྙིང་ལ་དྲན་ཚད་ལག་ལེན་དུ་རྩོམ། སྒོམ་མ་དང་སྦྱིན་བདག་གིས་རྩམ་གཏོར་ལ་བློ་འགྲོ་ཕན་སེམས་སུ་གོ བླ་མ་དང་མཆེད་གྲོགས་ཀྱིས་བསླབ་བྱ་ལ་ལོག་པར་མཐོང་བས་བར་ཆད་ཀྱིས་ཚུགས་སླ། ཞེ་འདོད་ཀྱིས་བརྩམས་ཚད་མཐར་མི་ཕྱིན། མིས་འཕྱ་ལ་རང་སྡུག་པས་འོ་བརྒྱལ་བ་ལགས་སོ། །ཉམས་མྱོང་ལ་གནས་ཆ་མེད་པས་སྡོད་མི་ཚུགས་ཚེ་སྲོང་ཁ་ལ་རྒྱན་དུ་མཐོང་བ་འོང་། རོ་གཅིག་འདྲེས་པའི་རྦ་ལ་གཡེངས་ཟེར་བའི་འཁོར་ས་ཡང་འདིར་འོང་བ་ཡིན། བར་ཆད་དང་དངོས་གྲུབ་འཐབ་པའི་དུས་ཡིན་པས་ཁེ་ཉེན་ཆེ། བར་ཆད་དང་ལས་ངན་གྱི་སློང་རྟགས་རྣམས་འགྲན་པ་བཞིན་དུ་འོང་བས་རྣལ་འབྱོར་པའི་ཕོ་ཤན་འདི་ནས་ཕྱེད་འོང་། དེ་ཡང་བཟང་རྐྱེན་རྣམས་ལམ་དུ་སློང་དཀའ། ཕྲག་དོག་གིས་རྟོག་པ་ཡང་རྣ་མཆོག་ལ་སེར་བུ་རྒྱུག་པ་ལྟར་འོང་གསུང་འདུག སྡོམ་པ་དང་དམ་ཚིག་ལ་ཡང་སྐྱོན་འབྱུང་དོགས་ཡོད་པས་འདིར་གཟབ་པར་ཞུ་ལགས། འདིར་གཟབ་པར་ཞུ་ལགས། འདིར་གཟབ་པར་ཞུ་ལགས། ཕའི་བུ་ཚོ། ཕའི་བུ་ཚོ། ཕའི་བུ་ཚོ་རེམ་རེམ་རེམ་ལགས། འཛིན་པ་ཡང་ཆེ་བའི་རིང་ལ་ངོས་ཟིན་དཀའ། དཔེར་ན་འཇིག་རྟེན་ཆོས་བརྒྱད་ཀྱིས་རྦ་ལ་གཡེང་ཚེ་ངོས་མི་ཟིན་པར། ང་རང་གི་འདི་ཡིན། ང་ལ་སྐྱོན་མེད། ཡོན་ཏན་གྱིས་བརྒྱན་ཡོད། དེ་བས་གཞན་དེ་དང་དེ་ལ་སྐྱོན་དེ་དང་དེ་འདུག་སྙམ་ནས་གཞན་སྐྱོན་མཛུབ་མོས་འབྲུ། རང་སྐྱོན་ཨེན་རེ་མཐོང་ནས་ཡང་སྤར་མོས་འགེབས། ཆོས་པ་གཞན་ལ་ཕྲག་དོག་ནི་རྟ་འགྲན་བྱེད་པ་བས་ཀྱང་ཆེ། རྩབ་རྩུབ་ཀྱིས་ལུང་པ་འགེངས་ཡོང་། དེའི་ཚེ་ཕན་སེམས་ཅན་གྱིས་བློས་མ་བཟོད་པར་བསླབ་དོན་འདྲ་བྱེད་པར་སེམས་སོ། །མཆེད་གྲོགས་དང་ཨ་ཀྱང་ཡང་ཆེ་སྟེ། བླ་མས་མཚང་ནས་ཅུང་ཞིག་རྒོལ་ནས་སྐྱོན་འཛིན་པར་སེམས་ཡང་། ང་ལ་མི་ཐམས་ཅད་ཀྱིས་ཆོས་མཐོང་མོས་འདུན་བྱེད་པ་འདི་ལ། བླ་མ་ཡང་ཕྲག་དོག་བྱེད་པར་འདུག་པས། ད་རེས་ནས་ས་གཞན་ཞིག་ཏུ་འགྲོ་ནས་ངས་ངས་བསམ་པ་འཆར། དེའི་རྗེས་སུ་འབྲང་ན་བར་ཆད་ཀྱིས་ཚུགས་ཟིན་པ་ཡིན། ལར་ཡོན་ཏན་གྱི་རྩལ་ཁ་རྫོགས་རན་པ་དང་། བསོད་དེས་འཆུན་པ་དཀའ་པོ་རང་ཡིན། དེ་ལ་དགོངས་ནས་རྗེས་རྒྱ་རས་ཀྱིས། ཆུ་ཁོལ་ཁའི་མེ་མ་གསོད། རྒོད་འཕུར་ཁའི་གཤོག་པ་མ་གཅོག དཀའ་ལས་བྱས་པའི་ནོར་ཆུ་ལ་མ་འབོ། གཏེར་རྡོལ་ཁའི་ཁ་མ་བཀག སོ་ནམ་བྱས་པའི་སྟོན་ཐོག་སད་ལ་མ་སྐུར་སོགས་གསུངས་པ་ཡིན་མོད། དུས་འདིར་རྐྱེན་བཟང་ངན་གང་གིས་ཀྱང་མ་བསྐྱོད་པར་གཉེན་པོའི་རྟགས་མཚན་མོས་གུས་ཀྱིས་བྱེད་ཀྱིན། དགོས་མེད་ཀྱི་དྲག་སྔགས་ལ་གཉེན་པོའི་ཕྲ་ཆོད་སྦོམ་ཆོད་དུ་གཏོང་ནས་སྡོད་ནུས་ན་བར་ཆད་ཐམས་ཅད་རང་སར་ཞི། དངོས་གྲུབ་མི་འདོད་ཀྱང་ཆར་བཞིན་འབབ། ལྷ་འདྲེ་མི་གསུམ་དབང་དུ་འདུ། རང་དོན་ཆོས་སྐུའི་རྒྱལ་ས་ཟིན། གཞན་དོན་རྩོལ་མེད་ལྷུན་གྲུབ་ཏུ་འབྱུང་བས། རྟོགས་ལྡན་གྱི་རྣལ་འབྱོར་པ་འདི་ལ་ཕོ་རྒོད་སྐྱེས་པ་ཟེར། བསོད་ནམས་ཆེ་བའི་མཆོག་ཀྱང་འདི་ལ་ཟེར་བ་ལགས། འདི་ནས་ཚེ་བསོད་ནམས་སུ་མི་འགྱུར་བས། མར་མེའི་གཞི་མའམ། བུམ་པ་བཟང་པོའི་གཏེར་དང་འདྲ། རང་འདོད་ཀྱི་ཁོང་སྐྲན་ཐོན་པས་བྱས་ཚད་སངས་རྒྱས་ཀྱི་ལམ་དུ་འགྲོ་བ་ཞིག་ཡོང་བ་ཡིན། རོ་གཅིག་གི་མཉམ་རྗེས་འཛིན་མི་འཛིན་གསུངས་པས། འཛིན་པ་གང་ལ་ཞུགས་ཀྱང་རྗེས་ཤེས་སུ་བྱེད། འཛིན་མེད་རང་གྲོལ་ལ་ལམ་གྱི་དངོས་གཞིར་བྱེད། འཛིན་པ་མ་ཞུགས་པ་དེ་ཀ་ལ་ཤར་གྲོལ་དུས་མཉམ་མམ་བྱ་ལམ་རྗེས་མེད་ཟེར། འཛིན་པ་ཞུགས་ན་འཁོར་བ་བྱ་བ་ཡང་དེས་བསྐྱེད་པས། རྗེ་རྒོད་ཚང་པས། འཁོར་བ་བྱ་བ་འཛིན་པ་ཟེར་བ་ཡིན། ངས་འཁོར་བ་འདི་ལ་ཐོ་ལེར་བྱེད་པ་ཡིན། ཡོ་ལེར་བྱེད་པ་ཡིན། བྱོལ་ལེར་བྱེད་པ་ཡིན་གསུངས་ནས། གནས་གཅིག་ཏུ་ལོ་གསུམ་ལས་མང་བར་མི་བཞུགས་པར། ལོ་གསུམ་པའི་མཐར་སྤོང་དག་རེ་མཛད་ནས། དངོས་པོ་གང་ཡོད་རྣམས་གདན་ས་ར་ལུང་དུ་བསྐྱལ། སྐྱེལ་འདྲེན་མི་ཐུབ་པ་རྣམས་དེ་ཕྱོགས་ལ་བསྐྱལ་ནས་འཇོག་གིན་གནས་སྤོ་བར་གདའ། ངས་རང་འདོད་ཀྱིས་ཁབ་གཅིག་ཀྱང་ལེན་མ་མྱོང་གསུང་། དངོས་པོ་སྟེར་མཁན་འདྲ་བྱུང་ཚེ། འདི་ལ་ང་རང་གི་འདི་འདྲ་ཞིག་བྱའོ་སྙམ་པའི་འཛིན་པ་མ་ཞུགས་པའི་གོང་དུ་འབུལ་ས་ཡོད་ན་འབུལ། སྟེར་ས་ཡོད་ན་སྟེར། ཡང་ན་གཅིག་ལ་བསྔོས་ནས་འཇོག་པ་ཡིན། གལ་སྲིད་འདི་ང་རང་ལ་མཁོ་སྙམ་པ་བྱུང་ན་མེ་ལ་སྦྱིན་བསྲེག་བྱེད་པ་ཡིན། བདག་འཛིན་འདི་གྲིབ་ཆེ་འགོ་སླ། འཆང་དཀའ་གསུངས་ནས་དངོས་པོ་བཟང་བའི་རིགས་གཅིག་ཀྱང་ཚགས་མི་མཛད་པར་འདུག ཏིལ་གྱི་ཤུན་པ་ཙམ་གྱིས་ཟུག་རྔུས་ཀྱང་། །ནམ་ཞིག་སྡུག་བསྔལ་འབའ་ཞིག་བསྐྱེད་པར་བྱེད། །གང་ལ་ཞེན་པ་ཡོད་ན་དེ་ཡང་ཐོང་གསུངས་པས་དགོངས་འཚལ། ལར་འཛིན་པ་ཡོད་རིང་ལ། མྱོང་འདོད་བློའི་ཆ་ཞིག་ཡོད་པས། རྗེ་རྒོད་ཚང་པས་མྱོང་འདོད་མ་ཟད་ཀྱི་བར་དུ་རྟོག་པས་ཐབས་མི་ཆག ཆ་ལ་བ་རྒན་མ་དང་མ་བྲལ་ན། ཐེམ་པ་ལ་གཙང་དུས་མི་ཡོང་ཞེས་གསུངས། འདི་ལ་དགོངས་ནས། རྗེ་བླ་མས་ཇི་སྲིད་འགྱུར་བ་ཡོད་ཀྱི་བར། །རྟེན་དང་བརྟེན་པའི་འབྲེལ་བར་གནས། །ཞེས་གསུངས་པའི་ལུང་དང་སྦྱར། དོན་ལ་མྱོང་འདོད་བློའི་ཆ་དེ་ཟད་ན། སྤངས་བྱའི་བུད་ཤིང་ཟད་པས། སྤོང་བྱེད་ཀྱི་མེ་ཡང་ཟད་དེ། བློ་ཟད་ཆོས་ཟད་ཅེས་ཟེར། ཡང་དག་གི་དྲན་པ་དག་པ་ཡང་དེ་ཀ་ལགས་མོད། དམ་ཚིག་སྡོམ་ལས་རྣམ་པར་གྲོལ། བྱ་བ་ཡང་འདི་ནས་ཡིན་ཚོད་དུ་འདུག རྒྱུ་མཚན་སྤངས་བྱའི་མི་མཐུན་ཕྱོགས་མེད་པས་སྤོང་བྱེད་ཀྱི་གཉེན་པོ་མི་ཡོང་བས་སོ། །འདི་ལ་རྗེ་བླ་མས། སེམས་ཀྱི་འགྱུར་མེད་ཐོབ་ནས་ནི། །རྟེན་དང་བརྟེན་པའི་འབྲེལ་པ་མེད། །ཅེས་པའི་ལུང་དང་སྦྱར། ཡེ་ཤེས་མིག་གཅིག་དྲི་མ་མེད། །རྒྱལ་བས་མ་གཟིགས་རྒྱལ་བ་ཉིད། །སོགས་གསུངས་པར་འདུག་གོ །སེམས་ལགས་པས་གཟིགས་འཚལ། འདིར་སྨྲས་པ། བླུན་པོའི་མགོ་བོར་མཁས་པའི་ཐོད་འཛིན་པའི། །རྩོམ་པའི་དཔེ་ཁྲལ་གལ་བ་མ་ལགས་ཀྱང་། །ཐོས་ཆུང་བློ་རྨོངས་རང་ལ་ལྟོས་བཅས་ལ། །ཕན་སེམས་ཟོལ་མེད་བསླབ་དོན་བགྱིས་པ་ལ། །ནོར་འཁྲུལ་བྱུང་རྣམས་བླ་མ་མཁའ་འགྲོ་དང་། །མཁྱེན་ལྡན་ཆོས་མཛད་སྤྱན་སྔར་མཐོལ་ལོ་བཤགས། །སྒོམ་ཆེན་ཚིག་ལ་འགལ་འདུས་རྩི་མི་འཚལ། །དོན་ཐོག་མ་ཕེབས་ཚིག་གིས་འགྲོལ་བར་རིགས། །དེ་སྐད་འབྲུག་པའི་སློབ་བུ་འབྲུག་སྒྲ་ཅན། །འབྲུག་ལྟར་འཇིག་རྟེན་ཡོངས་ལ་གྲགས་པ་དེས། །འབྲུག་པའི་སྒྲུབ་བརྒྱུད་བསྟན་པའི་ཁུར་ཁྱེར་ནས། །སྐལ་བཟང་རྣ་བར་འབྲུག་སྒྲ་འདི་བསྒྲགས་སོ། །ཞེས་རྗེ་བཙུན་གྲགས་པ་དཔལ་གྱི་ཞབས་ཀྱི་པདྨོ་བཀོད་ཅིང་བྱིན་གྱིས་བརླབས་པའི་གནས། ཁྱུང་མཆུ་བཀྲ་ཤིས་ལྷ་གདེངས་ཞེས་པའི་རྡོ་རྗེའི་བྲག་སྟེང་ཉམས་དགའ་བ་དེར་ཟིན་པར་བྲིས་པའོ།། །།